Sleeptoets: Tow-reg? | Maroela Media
Die nuwe Volkswagen Touareg. Foto: Verskaf
Sedert die bekendstelling van die Volkswagen Touareg in 2002 is daar 'n alewige gestryery oor hoe presies die naam uitgespreek word. Ek het dit só, in 'n Ingelse aksent: tour – regg. Ek dink wel dat ek my uitspraak van die naam gaan verander na: tow – rig. Want magties, die Volkswagen Touareg kan 'n woonwa rekmerke sleep.
Ek praat van die jongste VW Touareg 3.0 V6 TDI Luxury. Dit is Volkswagen se derde Touareg, en is groter dog ligter as sy voorganger. Daar is slegs twee spesifikasievlakke tans in Suid-Afrika beskikbaar, Luxury en Executive. Albei geniet dieselfde romerige 3.0 V6 TDI-turbodieselenjin wat 190 kW en 600 Nm bied. Volkswagen beweer 'n gemiddelde brandstofverbruiksyfer van 7.1 ℓ/100 km om die gekombineerde siklus – ek dink dit is heel haalbaar. Die Touareg se topspoed is 'n indrukwekkende 235 km/h … sonder die woonwa, ja.
Die binneruim van die nuwe Touareg is die mees gevorderde Volkswagen van dié era. Die uitleg is vir my pragtig en skoon, sonder te veel fieterjasies wat die paneelbord bederf. Al die skerms is maklik leesbaar en die instrumente se ontwerp vir my mooi. Ek sal graag die Executive model se digitale intrumentepaneel wil sien om te vergelyk met die analoogtipes in die Luxury-model.
Die sitplekke is elektries verstelbaar, en uiters gemaklik en luuks. Die voorste sitplekke kan verhit óf verkoel word, nes jy verkies. Die panoramiese sondak gee die binneruim 'n uiters ruim gevoel as die skerm oop is. In die nag gee die ambiëntbeligting die binneruim 'n sagte gloed, heel mooi.
Elke denkbare veiligheidstelsel is in die Touareg te vinde. 'n Lieflike funksie vir woonwa sleep is die aanpassende spoedbeheer. Mens stel dit op jou verlangde spoed, en indien daar 'n motor voor jou stadiger ry, sal die spoedbeheer self die voertuig se spoed verminder in ooreenstemming met die ander voertuig. Sodra daai voertuig of jy skuif – dan versnel die voertuig self weer tot die verkose spoed. Daar is min pad en windgeraas wat by die kajuit indring, en die isolering tussen die enjin- en binneruim is baie goed, mens kan skaars die enjin hoor as mens op die snelweg toer.
Die nuwe Touareg ry op lugvering, so die ritgehalte is regtig soepel. Hobbels en slaggate stamp nie deur tot in die kajuit van die voertuig nie. Dit is ook te danke aan die klein (in vandag se standaarde) 19″-wiele met 'n behoorlike bandprofiel. Padhouvermoë is baie beter as wat mens van so 'n groot voertuig verwag – dit is te danke aan verskeie redes. Een daarvan is dat daar baie aluminium in die Touareg se bakwerk gebruik word, so die voertuig is lekker lig. 'n Ander rede is dat die Touareg sy platform met die Porsche Cayenne deel – en daar moet die struktuur baie meer krag en stres baasraak.
Mens pas jou sleepstyl aan by die voertuig waarmee jy sleep, en die sleepwa of woonwa wat gesleep word. Ek't my 1992 Sprite SuperSport nou al duisende kilometers gesleep, van hoek tot kant in Suid-Afrika. Ek't hom nou al met klomp verskillende voertuie en voertuigtipes gesleep – van bussies tot bakkies, klein en groot sportnutse. Ek verkies steeds hoe 'n bakkie se agterste vering met 'n woonwa werk, maar die enjin-en-ratkaskombinasie van die Touareg is onmiskenbaar. Die 190 kW en 600 Nm sleep 'n woonwa uit 'n tolhek asof die oord probeer weghol. Ek't altesaam so 260 km gesleep, teen 120 km/h, behalwe waar die wind gewaai het – daar het ek spoed verminder tot 100 km/h. Die gemiddelde brandstofverbruik was 'n billike 13 ℓ/100 km. Heel in die kol vir daai spoed.
Die Touareg is een van die min passasiersvoertuie wat gegradeer is om 3.5 ton te sleep. Dit is te danke aan vierwielaandrywing, die sterk wringkrag van die V6 gepaard met sy 8-spoed- outomatiese ratkas en 'n nuwe sleepstang wat elektries toevou. Dié trekstang kan 'n 4-fietsrak akkommodeer. Die Touareg maak sleep nóg makliker met die Trailer Assist. Mens gebruik die parkeerhulp, en die skakelaar vir die elektriese spieëls om te stel waar die sleepwa heen moet gaan, los die stuurwiel en die voertuig stuur self die sleepwa. Baie slim. Kyk hier hoe werk dit:
Die Touareg is nie goedkoop nie, maar dit is 'n uiters luukse skouperd. Dit is mooi, sonder om uitspattig te wees. Eish, maar daai enjin is net te lekker …
Volkswagen Touareg 3.0 V6 TDI 190 kW Luxury 190 kW/600 Nm 7.1 ℓ/100 km R998 900
Volkswagen Touareg 3.0 V6 TDI 190 kW Executive 190 kW/600 Nm 7.1 ℓ/100 km R1088 200
Jeep Grand Cherokee 3.0CRD Limited 179 kW/569 Nm 7.5 ℓ/100 km 3 jaar/100 000 km- waarborg
6 jaar/100 000 km- omvattende instandhoudingsplan R1 047 900
Range Rover Velar D300 221 kW/700 Nm 6.4 ℓ/100 km 3 jaar/100 000 km- waarborg
5 jaar/100 000 km- omvattende instandhoudingsplan R1 127 846
BMW X5 xDrive30d 190 kW/560 Nm 5.9 ℓ/100 km 2 jaar/onbeperkte km-waarborg
5 jaar/100 000 km- omvattende instandhoudingsplan R1 118 554
Mercedes-Benz GLE350d 190 kW/620 Nm 6.6 ℓ/100 km 2 jaar/onbeperkte km-waarborg
6 jaar/100 000 km- omvattende instandhoudingsplan R1 138 297
Die kompetisie in die lys is slegs vierwielaangedrewe sessilinderdieselenjin-sportnutsvoertuie. In dié geselskap is die Volkswagen 'n winskoop – en hoef vir geen van die ander voertuie terug te staan nie.
Ek wil graag hê dat die skrywer moet bevestig waar hy die 3.5ton sleep toelaat baarheid statistiek kry?
Nou kan jy koop André! ?
Touareg vs Q7? (Kom die Atlas?)
My eerste huis het ek laat bou vir R8000. Dit was minder as 50 jaar gelede. 'n Kolossale R59 per maand op die 20 jaar verband! Kollegas was geskok dat ek soveel geld kon uitlê en het verslae gevra of ek besef dat ek met verband betalings sowat R20 000 vir daardie huis gaan betaal! Dit was 'n groot 3 slaapkamer huis. Ek het gevra waar hulle gaan bly as hulle aftree. O.. hulle gaan hul pensioen se 'lompsom' gebruik om mee huis te koop. Ek het gevra of hulle besef dat 'n huis 'n miljoen rand gaan kos wanneer… Lees meer »